Mirabèl
Mirabèl (Mirabello Monferrato an italian) a l'é un comun dël Piemont ëd 1.309 abitant , ant la provinsa ëd Lissandria.

Ël pais a resta an sij brich bass ai margin dël Bass Monfrà, an diression ëd la pian-a dël Pò.

Stòria
Le prime sorgiss ch'a documento l'esistensa dël pais a armonto a l'Àuta Età 'd Mes. Ant la distretuassion carolingia, Mirabèl a fasìa part dël Contà 'd Lomel. Dël 1069, l’imperator Enrich IV ëd Francònia a don-a 'l pais al vësco 'd Vërsèj, e a conferma la donassion ant un successiv privilegi dël 1083. Ant ël sécol ch'a fa XII Mirabèl a intra ant ij domini dij marchèis ëd Monfrà (a ven donà dël 1161 da l'imperator Federich I Barbarossa), ma antra ij sécoj ch'a fan XII e XIII a l'é documentà na presensa patrimonial importanta dël capìtol dij Canònich ëd Sant Evasi 'd Casal, ëdcò con podèj ëd giusrisdission. Con l'estinsion dla famija djë sgnor feodaj ciamà mach "ëd Mirabèl" (peulesse na branca djë sgnor dël Bòsch, d'orìgin aleràmica), dël 1421 ël pais a l'è anfeodà a Antonio della Valle ëd Lu dal marchèis Gian Giaco Paleòlogh. Dël 1431 Mirabèl a l'è sachegià da le milissie milanèise capitanà da Fransesch Sfòrsa, nemis dël Monfrà. Vàire famije as sucedo ant ij sécoj ch'a seguo: da la fin dël Quatsent ij Gambera 'd Motagran-a, ij Montagn ëd Trin, da la metà dël Sessent ij Solar. Davzin al pais, la frassion ëd Baudesch a costituìa 'n feod autònom, dotà d'ën castel ancora an pé ancheuj e anfeodà pria a j'Asiné d'Ast, peui ai Ròcia e ai Nata. 

Dël 1708, an séguit a la Guèra 'd Sucession Ëspagneula e al sucessiv Tratà d'Utrecht, Mirabèl a passa ansema a tut ël Monfrà al Ducà 'd Savòja 'd Vitòrio Medeo II, che pì tard a dventa Regn ëd Sardëgna. D'apress a l'época dla dominassion fransèisa ëd Napoleon Bon-a-part, dël 1814 a torna ant ël Regn ëd Sardëgna e a l'é aministrà sota a la Division (peui Provinsa) ëd Lissandria, a la Provinsa (peui Sircondari) ëd Casal e al Mandament d'Aussimian. Dël 1863 a Mirabèl a ven fàit costruì da Don Bòsch ël prim colegi salesian fòra 'd Turin, ciamà Cit Seminari San Carl. Prim diretor dël colegi a l'é stàit ël beà Michel Rua, dal 1863 al 1865.

Aministrassion 
Ël sìndich a l'é Marco Ricaldone (dal 28/05/2019).

Anliure esterne 
 Sit istitussional

Arferiment 

Mirabel